
1. Uvod 



Platon nam v Timaju pove, da je krog posebna oblika, ki jo moramo filozofi 
posebej ceniti. Krogla je podobna je bogu-demiurgu, je lik, ki zaobjema vse možne 
like. Svet se vrti v krogu, »ki je najpopolnejši med vsemi liki in ki je sam sebi 
enak... je enako tisočkrat lepše od neenakega«. (Tim 33b) 

Toda najgloblje kozmološke resnice niso enostavno dostopne. Do njih 
pridemo šele po dolgem ukvarjanju s filozofijo, šele ko se navadimo na krožnost. 
Tako ni nič presenetljivega, če je matrica za dialoge, ki nas uvajajo v filozofijo, prav 
krog, če se nam zdi, da nas to kroženje nikamor ne pripelje in da se vse znova 
ponavlja, kakor bi sedeli na otroškem vrtiljaku. Mnogi nefilozofi ne prenesejo 
filozofije. Ne zdržijo neznosne vrtoglavice, zmedenosti. Drugi, tisti pogumni pa 
vztrajajo in če dovolj dolgo vztrajajo, se sčasoma privadijo kroženju in vrtoglavica 
poneha. A nesreča ukvarjanja s filozofijo je, da smo tu in tam dezorientirani v 
»navadnem« svetu. In kakor se sofistom, vajenim sodišča, ko se znajdejo v 
filozofski razpravi, zdi, da so sredi najhujšega viharja, podobno se filozofom vrti na 
sodišču. Sokrata je vrtoglavica stala glave. 

Ta tragični moment je v dialogu Teajtet implicitno navzoč. Lahko ga vidimo 
kot spomenik Sokratovemu humorju, četudi je hkrati spomenik lepemu Teajtetu in 
njegovemu pogumu. Dialog je na obeh svojih koncih zamejen s pretečo bližino 
smrti: na začetku slabe novice o ranjenem in obolelem Teajtetu, na koncu 
Sokratovo soočenje z Meletovo tožbo. Vmes pa obilo dobre volje! (In seveda obilo 
prostega časa...) Zavrtimo se v filozofsko iskanje znanja! 



2.1. Uvodni del dialoga Teajtet (142a-151d) 

Uvodni del lahko razdelimo na tri odseke. Še preden se spustimo v dialog, 
nam Evklid in Terpsion v prologu poročata o lepem in dobrem možu Teajtetu, ki je 
bil hudo ranjen v bitki in je zbolel za grižo. Evklid pripomni, da se je Teajtet še kot 
mlad fant srečal s Sokratom malo pred njegovo smrtjo, in pove, da si je po 
Sokratovem pripovedovanju o tem srečanju, ko je prispel domov, pribeležil vsebino 
njune razprave ter jo naknadno izboljševal ob posvetovanju s Sokratom. To je torej 
»zunanji« uvod v razpravo med Sokratom, matematikom Teodorjem in mladim 
Teajtetom, uvod, ki nam da vedeti o Teajtetovi veličini in hrabrosti (tik pred njegovo 
smrtjo) ter o Sokratovem vtisu o nadarjenosti tega človeka, ki je že kot mlad veliko 
obetal. 

»Notranji« uvod lahko naprej členimo na dva dela. Najprej se srečata Sokrat 
in njegov prijatelj Teodor, ki poučuje geometrijo. Na tem mestu nam Platon razkrije 
povod za dialog, osnovno, neizkrivljeno intenco pogovora, ki bo sledil: Sokrat 
povpraša matematika po obetavnih mladeničih v Atenah in Teodor mu odgovori, da 
je eden med njimi posebno nadarjen in, četudi se ne odlikuje po svojem videzu, je 
ostre pameti, obenem pa je še blage, ljubeznive narave in pogumen. Sokrat, 
navdušen nad dečkovo plemenitostjo, poprosi Teodorja, naj ga pokliče, da se jima 
pridruži. 

S Teajtetovim nastopom preidemo od opisa k prikazu. Sokrat bi rad preveril, 

ali so Teodorjeve besede na mestu ter v kakšnem smislu sta s Teajtetom podobna 1 . 
To je torej tretji odsek uvoda v razpravo, kjer se bosta osrednja sogovornika 
medsebojno spoznavala. Prav v tem odseku najdemo največ elementov, ki so 
značilni za zgodnje Platonove dialoge, kot so Harmid, Lahes, Menon ipd. (Guthrie, 
str. 65). (Toda za razliko od njih je v Teajtetu kompozicija nekoliko bolj izpiljena, 
bolj kompleksna, saj tu najdemo neke nove razsežnosti, ki nas popeljejo globlje v 
filozofijo.) Še preden pridemo do osrednjega vprašanja (kaj je znanje?), nas Platon 
opozori na igrivi, šaljivi ton razprave. Ko mu Sokrat pove, kako ga je Teodor 

1 Teodor je namreč rekel, da jima je skupno, da nista (zunanje) lepa. 



pohvalil, Teajtet odvrne: »Pazi, da se ni šalil 2 .« (145c) 3 A Teodor se ni šalil: to bo 
Sokratova naloga. 

Ko Teajtet soglaša s Sokratom o istosti znanja (£TuaTn.u.r|) i n modrosti 
(oocpia), se postavi vprašanje: »Kaj je pravzaprav znanje? Ali zmoremo to 
razložiti 4 ?« (146a) Sokrat ta svoj izziv predstavi v primerjavi z otroško igro, kjer 
tistega, ki pri žoganju zgreši, izločijo iz igre kot osla. Teajtetov odgovor, kjer navede 
nekaj primerov znanja (geometrija, čevljarstvo in druge obrtniške veščine), Sokrata 
seveda ne zadovolji (147a): ali ne bi bili smešni, ko bi tistemu, ki nas vpraša, kaj je 
glina, povedali, da imajo glino lončarji, opekarji in pečarji? Sokrat išče določitev, 
definicijo. Teajtet mu da vedeti, da ga razume: z njegovim soimenjakom, mladim 
Sokratom (podobnost v imenu) sta namreč po Teodorjevem pouku o kvadratih 
skušala razdeliti števila v kvadrate in ostala števila (»pravokotna števila«), ki se jih 
ne da koreniti (oziroma katerih koreni niso somerna, racionalna števila). Tako je 
fantoma uspelo sestaviti enoznačno definicijo, ki je služila kot kriterij za 
razvrščanje števil med somerna in nesomerna. 

Prav to iščejo sedaj v razpravi: določitev, razlago (logos), ki bo omogočala 
razlikovanje znanja od neznanja (nekoliko niže najdemo precej otipljivo analogijo v 

Sokratovih besedah: razlikovati med resničnim in neresničnim 5 - 150b). Vendar 
Teajtet nima izkušenj z zadevami, po katerih ga sprašuje sogovornik, zato okleva in 
ne ve, kaj bi odgovoril, četudi se mu zdi vprašanje izjemno pomembno. S tem je 
stopil na Sokratov zagatni vrtiljak. To se najbolj jasno izkaže, ko malo pozneje 
(155c-d) potoži o vrtoglavici. Edino, kar Teajtetu še manjka, je pogum; natančneje 
pripravljenost tvegati, da izpade osel. Zato ga Sokrat bodri in mu pove, da je noseč 
in da mu lahko pri tem pomaga, saj je bila njegova mati Fenareta babica. In 
podobno kot babice, tudi Sokrat pomaga pri rojevanju, le da ne ženskam pri 
rojevanju otrok, temveč dušam moških in mladeničev pri rojevanju zamisli. Pri tem, 
kot zagotavlja, more s svojo babiško veščino »na vsak način preizkušati, ali 

2 Glagol naič^CJ lahko pomeni tudi igram se, zabavam se. 

3 Vsi citati iz Teajteta so v tekstu podani po Stephanusovi izdaji. Za druga Platonova dela so strani navedene na isti način, le da 
je dodana še kratica. 

4 A£Y£IV - varianta: Ali zmoremo to povedati ? 

5 Kpivsiv to aXq6iq kcu [ir\ 



mladeničev razum poraja utvaro [EiSuAov] in laž ali pa nekaj rodovitnega in 
resničnega«. (150c) V tem postopku on sam ne bo rodil ničesar, ker naj ne bi bil 
moder, prav tako pa se njegov sogovornik od njega ne more ničesar naučiti. 



2.2. Prvi poskus določitve znanja (151d-161a) 

Tako se razprava zares začne, ko Sokrat ponovno terja odgovor na svoje 
vprašanje. Teajtetova prva zamisel (151e) je, da ni znanje nič drugega kot 
zaznavanje (aia6r|OL(;). Sokrat mu pove, daje podobno misel izrekel tudi 
Protagora, ko je trdil, da je človek mera vseh stvari, tistih ki so, da so, tistih, ki 
niso, da niso. (152a) Nato to misel interpretirata v smislu, da imajo različni ljudje 
lahko različne zaznave, ki so enako resnične (1. podrobnejša določitev): »Kakor 
kdo čuti, tako se vsakomur zdi, da je.« (152c) . Sledi druga točka, druga trditev, ki 
naj pojasni, kaj želimo povedati, ko trdimo, da sta znanje in zaznavanje isto: 
»Zaznava se torej vselej nanaša na bivajoče in kolikor je znanje, je nelažna.« 
Paradoksalno, prav to drugo točko Sokrat nemudoma spodbije in Teajtetovo 
določitev znanja naveže na nenehno gibanje v svetu, nenehno nastajanje, od 
mladeniča pa izsili pristanek, da o ničemer ne moremo reči, da je, temveč da 
nastaja. Tretji korak temelji prav na spremenljivosti, na gibanju v svetu: različni 
zaznavni predmeti v različnih ljudeh porajajo različne predstave (153e-154a), tako 
smo se torej vrnili na izhodiščno točko. A nas na žalost, če vztrajamo na takšnih 
predpostavkah, zasuje plaz nenavadnih in smešnih posledic (b-d), tako da moramo 
v četrtem koraku ugotoviti, ali se naše misli medsebojno skladajo (d-e). 

Prav v tem spolzkem polju vrtoglavih paradoksov, začudljivih in smešnih 
posledic se zasvetlika razlika med okretnimi veščaki (sofisti) in nevednimi filozofi 
(radovedneži!): ko bi bili prvi, bi se predali razvedrilu in bi preizkušali svoje moči 
pobijanja argumentov. Ker pa sta sogovornika nevedna, si bosta morala vzeti čas 
ter si natanko ogledati te pojave v naših (človeških) dušah in poiskati medsebojno 
skladanje med svojimi mislimi. Čudenje (to 0auu.d^£iv), vztraja Sokrat, je namreč 
edini začetek filozofije (apxn cpiAoaocpiac;). (155d) 

Tako se sogovornika še nekaj časa zadržujeta prav v teh vrtincih, ki jih 
Sokrat poganja s kroženjem okoli Teajteta: »Ne spomniš se, dragi, da jaz nič 
takšnega ne vem niti nimam za svoje, ampak sem v teh rečeh neploden. Babiško 
veščino pa opravljam zate in te zaradi tega skušam uročiti ter predte postavljam 



slehernega modreca, da ga okusiš, dokler ne potegnem na svetlo tvojega mišljenja. 
Ko bo to privedeno ven, bom že preiskal, ali se kaže kot navidezna nosečnost ali 
rodovitno. Toda bodi drzen in vztrajaj: dobro in pogumno odgovori, kaj se ti zdi 
glede tega, kar sprašujem!« (157c-d) Teajtet namreč mestoma omahuje, ni docela 
gotov vase in v svoja prepričanja, po teh besedah pa se naposled opredeli do 
Sokratovih izzivov (izzivanja) in pristane na posledice svoje teze: v različnih stanjih 
(denimo spanec-budnost, zdravje-bolezen, norost-prisebnost, opitost-treznost) smo 
različni subjekti, nismo isti subjekt. V kolikor je zaznavanje znanje in so stvari za 
zaznavajočega takšne, kot se zdijo, se vse izkušnje v teh različnih stanjih izenačijo, 
(cf. 160d - S: »Kako torej jaz kot nekdo, k je nezmotljiv in v razumu /Siavoia/ ne 
dela napak glede bivajočih ali porajajočih stvari, ne bi bil tudi poznavalec tega, kar 
zaznavam?« T:»Nikakor ni mogoče, da ne bi bil!«) 

Ko jima je porod s težavo uspel, želi Sokrat preizkusiti novorojenca, 
podobno kot v atenskem poporodnem obredu, ko presojajo, ali bodo dojenčka 
sprejeli in vzgajali ali pa ga naj izpostavijo in pustijo umreti. 6 S tem preidemo v 
naslednji del dialoga. Prelom ni naznačen samo vsebinsko, ampak tudi formalno, 
saj se Sokrat obrne na Teodorja, ki je vse doslej tiho spremljal razpravo med svojim 
prijateljem in mladim učencem. 



6 T. i. amfiodromija, dobesedno »tekanje okoli« (žrtvenika); cf. Kocijančič, opomba na str. 86-87) Mimogrede, ta prispodoba zelo 
jasno nakazuje krožnost. 



2.3. Preizkušanje Teajtetovega »miselnega novorojenčka« in Protagorov poziv k 
poštenemu razpravljanju (161a-165e) 

Preizkušanje Teajtetovih besed lahko razdelimo v dva dela. V prvem, bolj 
naivnem delu je močno poudarjena ironija in »oslovskost« dialoga, medtem ko v 
drugem pride bolj do izraza poglobljen, usodni, filozofski aspekt. Seveda gre za 
živo razpravo in meja je bolj nakazana kot pa jasno začrtana, saj je šaljivi ton čutiti 
tekom celotne razprave. Na drugi strani so tudi filozofske implikacije posejane po 
celotnem delu, tako da se šaljivost in resnost vseskozi prepletata. Najbolj filozofski 
(v strogem smislu) del razprave o znanju, ki »ga je treba razumeti kot Teajtetov' 
osrednji del« (Kocijančič, str. 857), je v formalnem smislu ekskurz, zastranitev, toda 
vsebinsko pomeni filozofski vrhunec. Ta ekskurz o filozofih najdemo prav v drugem 
delu, kjer Platon bolj avtoritativno, resno in dostojno polemizira s Protagorovim in 
Heraklitovim naukom. V tem poglavju bom obravnaval prvi del preizkušnje, v 
naslednjem drugi, filozofski ekskurz pa še ločeno v svojem poglavju. 

Prvi Sokratov napad na (Protagorovo) tezo je povsem nedostojen, prepirljiv 
in »pod pasom«: Zakaj ne bi mogla biti mera vseh stvari namesto človeka svinja ali 
opica? (161c) V tej točki sovpade tudi Sokratov poskus, da v razpravljanje pritegne 
še Teodorja, a se ta ob tem nesramnem porogu Protagori (s katerim je matematik 
do njegove smrti tudi prijateljeval) pokaže sramežljiv. Sokrat tako nadaljuje pogovor 
s Teajtetom in ga popelje v aporijo, ko v razpravo pritegne element spomina (vmes 
še opozori, da bi ju Protagora gladko zavrnil, češ da ne upoštevata njegovega 
mnenja in da namesto dokazov ponujata zgolj verjetnosti in možnosti). Ko mižimo, 
se sicer spominjamo, a več ne zaznavamo. 7 Posledica Teajtetove teze bi torej bila, 
da kdor se zgolj spominja, ne ve. Ko ga je pripeljal v to nevzdržno stališče, ga 
Sokrat vpraša, ali se bosta odpovedala svoji tezi in poiskala novo (164b-c), nato pa 
ob Teajtetovem neodločnem in zmedenem odzivu naglo preobrne tok razpravljanja 
in spusti plaz samoobtožb, da ne ravnajo kot filozofi, temveč podobno kot besedni 
tekmovalci zadevo končajo na ravni podobnosti besed (6vou.dTtov 6u.oAoYiac;), ter 

7 V tej sliki se da razbrati tudi blago aluzijo na mižanje pred resnico. 



da obenem niso pošteni do umrlega Protagora, ki se ne more več sam braniti, pri 
tem pa mu celo nočejo pomagati niti skrbniki, ki jih je pustil za seboj, med katerimi 

je tudi prisotni Teodor. 8 Slednji se znova želi izogniti razpravljanju (in sramotitvi), 
tako da Sokrat svojo absurdno razpravo s Teajtetom stopnjuje do vrhunca: vsakemu 
Protagorovemu očitku sledi šibkejši (in bolj zabavljiv) argument. Namesto da bi 
Protagoro branil (kar naj bi deklarativno poskušal), »ga še enkrat napade z ultra- 
sofističnim argumentom« (Guthrie, str. 84): »Ali je možno, da tisti, ki kaj zna (ve), 
tega hkrati ne zna (ne ve)?« Ali vidiš obleko neustrašnega moža, ki ti z roko pokrije 
eno oko? 

Ko smo tako dosegli najbolj parodično in najbolj nesmiselno točko, sledi 
naslednji fantastični preobrat. Sokrat opusti eristične napade na Protagora in v 
daljšem monologu bolj verodostojno in natančno predstavi sofistovo stališče, nato 
pa ga argumentirano preizkuša. To je tudi tretji poskus, pritegniti Teodorja, ki pa 
tokrat uspe. 



8 Vse to Sokratovo početje je dokraja nabito z ironijo, ki je Teajtet nekako ne zazna in se čudi. 



2.4. Nadaljnje preizkušanje Teajtetove določitve in njeno opuščanje(166a-187 

Že na začetku novega odseka se zalesketa Platonov smisel za humor: ob prestopu 
v bolj »resno« razpravo namreč podčrta ironijo, dvoumnost in sprevrnjenost 
dialoga, ko v prvo Teodorjevo vrstico na končno pošteno in miroljubno Sokratovo 
predstavitev Protagorove misli zapiše: »Šališ se, Sokrat...« (168d) Kako torej 
Sokrat opravi s Protagoro po pravilih igre? 

Najprej si oglejmo strukturo argumenta, ki ga Sokrat zloži v obrambo 
spoznavnoteoretske doktrine svojega nasprotnika. (166a-168c) 

1. Spomin (u.vrju,n) niti približno ni isto kot doživetje, vtis (n&0oc;) (166b). 

2. Da lahko hkrati poznamo in ne poznamo isto stvar, pojasni teorija vseprisotnega 
toka, po kateri je brezpredmetno govoriti o istem človeku (166b) (ali o isti stvari, 
istem predmetu). 

3. Teza, da je človek mera, implicira tudi takšen pojem resnice, ki je vezan na 
pojavljanje. (In potemtakem implicira malone kalejdoskopsko razpršenost in 

mnogoterost, ki je nezvedljiva na skupni imenovalec, na skupno merilo. 9 ) V skladu s 
tem, bo vsako mnenje (zaznavanje) nujno resnično in mu lahko rečemo znanje. Ob 
tem obstaja tudi modrost, a le-ta ni vezana na resnico in na vedenje (kakor ju 
razume Protagora in ne kakor ju razume Sokrat!), marveč na moč, spreminjati slabe 
občutke koga med nami v dobre občutke (ali če sledimo tekstu: pojavljanje slabega 
s pojavljanjem dobrega). Ta zmožnost (moč) je ponazorjena z močjo zdravnika, ki si 
prizadeva eno stanje (bolezen) spremeniti v drugo (zdravje), le da »zdravnik 
spreminja z zdravili, veščak pa z govori [A6yoic,]« (167a). 

Kot ugotavlja Guthrie (cf. str. 86, 88), tukaj plane na dan sofistična 
substitucija resnice in resničnosti s koristjo. Nevarnost te pozicije je bila očitna v 
Platonovem izkušanju škodljivih posledic v vsakdanjem življenju polis, saj kolikor 
odstranimo resnico, korist pa razumemo individualno, kaj kmalu zdrsnemo v 



9 »pri tem se drug od drugega neizmerno razlikujemo prav po tem, da za enega bivajo in se mu kažejo ene stvari, za drugega 
druge« (166d) - Na tem mestu je čutiti odmev matematičnega obrazca iz uvodnega dela razprave s Teajtetom, kjer se somernost, 
simetrija sooča z nesomernostjo. 



koristoljubje in brezobzirno instrumentalizacijo 10 . Ta vidik izrinjanja resnice iz 
medčloveških odnosov je zato razumeti kot ključni del dvoboja med Sokratom in 
Protagoro. 

Sokratov prvi odgovor (169d-171d) na ta hipotetični izziv se v glavnem omeji 
na zadnji argument (3. točka: obstaja modrost, vendar ni vezana na znanje, na 
resnico). Protagorova teorija resnice je bolj bežno ošvrknjena, saj bodo njene 
heraklitske osnove izpodbijane nekoliko kasneje, o odnosu spomina in znanja pa ne 
bo govora. 

1. korak: Ali Protagora priznava, da se ljudje razlikujejo glede na modrost, da modri 
ljudje obstajajo? 

a. Sokrat najprej izpelje posledice Protagorovih besed (človek-mera); mi smo 
ljudje in (kakor večina ljudi) menimo, da so nekateri bolj modri od drugih v 
določenih stvareh (170a) - Sokrat želi tu pokazati, da Protagora mora 
priznati, da modri obstajajo (torej daje bil Sokratov prikaz Protagorovega 
stališča kredibilen); 

b. večina ljudi priznava, da je modrost pogojena izključno z vedenjem 
(elSevai) (170b); 

C. modrost je torej resnično razumevanje, neznanje (neukost - au.a6ia) pa 
lažno mnenje (170b); poleg tega neukost (oziroma lažno mnenje) v 
nasprotju s Protagorovo teorijo obstaja! (170c); 

2. korak: Za hip se dotaknemo jedra polemike (a na žalost le-to ni povsem 
eksplicirano), ko Sokrat izpostavi, da sicer lahko vsak med nami meni, kar ga je 
volja, ter da ima to svoje mnenje za resnico, toda ko smo ljudje soočeni z drugimi 
ljudmi, je naše mnenje izpostavljeno tudi njihovi presoji. (170d) S tem je Sokrat 
implicitno tudi začrtal mejo med tistim področjem, kjer je vsakdo lahko mera in 
»vedoči«, ter poljem intersubjektivnosti, kjer je legitimno in smotrno izpostaviti 



1 0 Mimogrede, Guthrie opozarja tudi na subtilno razliko med Protagoro in njegovimi nasledniki, ki jo je zaznati tudi v vendar 
nekoliko bolj naklonjenem Platonovem odnosu do Protagore. Že dejstvo, da ga Sokrat v dialogu (sicer zgolj v »resnem« delu, pa 
tudi tu s kančkom ironije) obravnava kot dostojnega sogovornika, priča o tem. 



kriterij obče veljavnosti. Slabost sofističnega stališča za politično prakso (stališča, 
ki te meje ne priznava), se kaže prav v polju človeške komunikacije in prakse, kjer 
sofisti zaobidejo občo veljavnost. To namreč nujno privede do stanja, da v odnosih 
med ljudmi namesto reda vladata sila in moč. To je pravzaprav glavno Platonovo 
jabolko spora, ki ga zasledimo zgolj med vrsticami, bo pa na to bolj jasno opozoril 
nekoliko niže (cf. lile) 

Ker torej ljudje, ki različno zaznavajo in imajo različna mnenja, niso nujno 
med seboj usklajeni, najdemo Protagora v situaciji, kjer vsi razen njega (v vsakem 
primeru velika večina ljudi) priznavajo možnost lažnega/zmotnega prepričanja. 
(170e) Kvantitativno je torej Protagorina »Resnica« premagana. 

3. korak je nekakšen korolarij 2. koraka. Sokrat tukaj izpostavi neusklajenost 
različnih posledic Protagorine trditve, da imajo vsi ljudje prav. Trditev torej spodbija 
povsem logično-formalno: 

Če priznamo, da so vsa mnenja drugih resnična, potem naše ne more biti, saj 
mnenja drugih nujno vključujejo tudi našemu nasprotno mnenje. (171a-b) Teza se 
pravzaprav izkaže kot različica paradoksa lažnivca in je tako nujno absurdna, 
neveljavna izjava, imanentno lažen stavek. (To hkrati pomeni, da imamo opravka s 
krožnostjo.) 

Po Teodorjevi opazki, da so preveč neprizanesljivi do njegovega prijatelja 
Protagore, sogovornika skreneta z razpravljanja o tem, kaj je znanje (znameniti 
ekskurz o filozofih - glej naslednje poglavje), ko pa se vrneta nazaj na glavno temo 
(177c), Sokrat skuša dokončno spodbiti Protagora. V razpravo uvede razlikovanje 
med znanjem o sedanjosti in znanjem o prihodnosti, tako da se izkaže razlika med 
tistimi, ki so bolj zmožni napovedovati, kaj bo (npr. zdravnik glede poteka bolezni, 
kmet glede kakovosti vina, glasbenik glede harmoničnosti melodije ipd.) Teodor 
zaključi dvoboj s sodbo, daje Protagorova doktrina o enakovrednosti mnenj bila 
premagana tako z ozirom na napovedovanje kakor tudi na tistem mestu, kjer 
mnenjem drugih ljudi priznava veljavo. (179b) 



A Sokrat še vedno ni zadovoljen, saj opozori, da vendar nista še pokazala, 
zakaj bi mnenje vsakogar glede tega, kar zaznava, ne bilo nujno resnično. Guthrie 
v zvezi s tem mestom ugotavlja, da je glede na prihodnje napovedi, ki jih Protagora 
mora priznati, njegova doktrina res spodbita, toda heraklitovci vztrajajo v 
neposrednem doživljanju (Guthrie, str. 100), kjer je prihodnost odmišljena. Treba je 
torej »preiskati gibljivo bitnost« (179e), na katero se je opiral Protagora. Prav glede 
postajanja in gibanja sta polemizirala tabor »tekočih« (Heraklit in njegovi 
nadaljevalci - efeška šola) in »mirujočih« (Parmenid in eleatska šola), Sokrat pa 
napove, da bodo preiskali nauke enih in drugih ter se nato odločili, na katero stran 
bodo stopili. 

Za začetek (apxn) preiskovanja »tekočih« določijo tezo, da »se vse giblje« 
(181c). Problem te doktrine je, da ukinja vsako ustavljanje, tudi jezikovno fiksiranje, 
zato je razpravljanje s pristaši teze o vseobsegajočem toku težko ali celo 
nemogoče, kot je že prej ugotavljal Teodor (179e-180a), niso zmožni prenašati 
svojega znanja na učence (180c), pravzaprav ta doktrina sili v nemost, saj 
onemogoča že imenovanje (182d). Najbolj absurdna posledica, če stavek vzamemo 
strogo dobesedno, je da tudi zaznavanje gibanja ne more obstati (gledanje ni nič 
manj ne gledanje kot gledanje - 182e). Tako tudi znanje ni bolj znanje kot 
neznanje, razpravljanje o znanju (ki ga enačimo z zaznavanjem) pa postane odveč. 

Razpravljanje o Parmenidu in Eleatih sogovorniki preskočijo (kljub 
Teajtetovemu navdušenju), saj Sokrat nepričakovano ugotovi, da ni zmožen 
razpravljati o Parmenidovem učenju, ker ni zlahka razumljiv. (183e-184a) Namesto 
tega želi naprej poskušati pomagati Teajtetu glede njegove miselne nosečnosti. Na 
tej točki se nedvoumno potrdi, da intenca razpravljanja ni toliko, kaj je znanje, 
temveč bolj ali je mladenič nadarjen, ali je sposoben za filozofijo, ali je je vreden. 
Razen tega je Platon Teajtetovo srečanje z Eleati prihranil za nadaljevanje, ki bo 
sledilo v dialogu Sofist. Na tem mestu tako sovpade tudi naslednji dramatski 
prelom, kjer se Teodor umakne v ozadje, vse do konca razprave pa se bosta 
pogovarjala le Sokrat in Teajtet. Slednjemu tako pripade čast, da sodeluje pri 



najmočnejšem argumentu zoper izenačevanje znanja in zaznavanja 11 , ki ga Sokrat 
uvede z vprašanjem, s čim gledamo in poslušamo? (184c) 

Platon tukaj podčrta enotnost zavestnega doživljanja, ko uvede opozicijo 
med telesno prenašanje zaznav in doživljanjem duše, ki je neka »ena ideja«, ena 
uzrtost. (cf. 184c-d) Prav splošne kategorije, denimo bitnost, podobnost, 
nepodobnost, istost in različnost, se ne nanašajo na nobeno čutilo, to pa pomeni, 
da o teh ne sodijo zaznave (ali telo), temveč duša. (185c-d) Sogovornika skleneta, 
da »duša nekatere stvari motri skozi samo sebe, druge pa skozi telesne zmožnosti« 
(185e). In prav prva vrsta motrenja, tj. »določanje razmerij 12 glede na bitnost in 
korist« (186c) terja dolgotrajen napor in vzgojo, za razliko od zaznavanja, ki je 
dano že po naravi. - »S: Je mogoče dojeti resnico nečesa tistemu, ki ne doseže (ne 
dojame) bitnosti? T: Ni mogoče. S: (Kaj pa) kjer zgreši resnico, ali bo imel znanje o 
tem? T: Kako le, Sokrat?« (isto) Teajtet na podlagi tega preudarka razveže 
zaznavanje in znanje, ju dokončno razloči in opusti svojo izhodiščno tezo. 



1 1 Kar je seveda kronska zavrnitev heraklitovcev. 

1 2 določanje razmerij ali (v Kocijančičevem prevodu) primerjanje ustroja:TT£p\ toutcjv avaA0YLO|iaxa 



2.5. Ekskurz o filozofih (172c-177c) 



Pogovor nanese na filozofe pod krinko bežne opazke, kako da se jim 
razprava razrašča in uhaja iz prvotno zamišljenih okvirov. A ker imajo na voljo 
dovolj časa, jih to ne skrbi. Ta ugotovitev pa Sokrata spodbudi, da razvije 
primerjavo med filozofi in sodnimi razpravljalci. 

Filozofi imajo vedno dovolj prostega časa (axoArj) in lahko izbirajo svoj 
predmet razprave svobodno in ga tudi spreminjajo, kakor jim je všeč, če le bodo 
lahko dosegli resnico. Govorniki so vajeni govoriti na hitro, saj je na sodišču čas za 
razpravljanje omejen, poleg tega je določen tudi predmet razprave. Nasproti 
filozofom se zdijo kakor vzgojeni za sužnje (glede na svobodne). Govorniki so do 
gospodarjev laskavi ali si jih pridobijo z dejanji. Eden do drugega so v svojih bojih 
krivični in kljub temu, da se imajo za spretne in modre, so v resnici nepokončni in 
skrivenčeni. 

Filozofi (zlasti njihovi vodje, uveljavljeni filozofi) se ne spoznajo na to, kdo 
med meščani je plemenit, so nebogljeni in nevedni v vsakdanjih opravilih in 
vsakdanjih zadevah. Ne ukvarjajo se s tem, kar se dogaja okrog njih, temveč 
preiskujejo naravo vsakega posameznega bivajočega kot celote. Kot primer Sokrat 
navede anekdoto, da je Tales gledal v zvezde, pri tem pa padel v vodnjak. Neka 
Tračanka, ki gaje videla, se mu je posmehovala, da bi rad vedel, kaj je na nebu, ne 
vidi pa tistega, kar mu je pred nogami. Če se tak mož znajde na sodišču, se mu vsi 
smejijo, ko neizkušen in neroden pada v zadrege. Namesto da bi se ubadal s 
konkretnimi vprašanji, kdo komu dela kakšno krivico, je vajen preiskovati pravičnost 
in nepravičnost kot taki, ukvarja se z vprašanji človeške sreče nasploh, ne pa ali je 
srečen ta ali oni kralj. V teh vprašanjih pa je nespreten govornik, ki je vajen sodnih 
govorov, daje ga vrtoglavica, ko s takih višin gleda na stvari od zgoraj, strah ga je, 
ko lebdi v zraku. (175d) V nasprotju s filozofom se zdi nesvoboden in nezmožen 
»ujeti sozvočja besed ter na pravi način proslaviti resničnega življenja bogov in 
srečnih ljudi (dv5pwv EuSaip:6vu)v)« (176a) 



V drugem delu Sokrat pouči svoja sogovornika o zlu. Zlo ne more propasti, 
kakor bi rad Teodor, in ker ne more biti med bogovi, »se nujno potika okrog smrtne 
narave in tega kraja« (176a). Če želimo zbežati pred zlom tega sveta, je treba 
postati čim bolj podoben bogu, tj. pravičen in pobožen z razumnostjo. Spoznanje, 
da je bog skoz in skoz pravičen, da se prava človeška okretnost (pametnost, 
prekanjenost) kakor tudi ničevost in nejunaškost izkažeta prav na polju pravičnosti 
in nepravičnost, je prava vrlina, nepoznavanje pa neznanje in očitno zlo. (176b-c) 
Pri koncu Sokrat še opozori, da sta v bivajočem dva vzorca - za božansko in 
brezbožno. (176e) S tem Platon aludira na razlikovanje med svetom idej in svetom 
postajanja. Nato pa še bežno opozori na nauk o preseljevanju duš, po katerem se 
bodo pravičniki pridružili bogovom v kraju brez zla, nepravičniki pa bodo obsojeni 
na vračanje v ta svet. (177a) 



3. Zaključek 



Ali znamo povedati, kaj je znanje? Sokrat bi nas rad prepričal, da še ne 
znamo. Kljub razmeroma dolgi razpravi razpravljalci niso dognali odgovora na svoje 
vprašanje: vse Teajtetove novorojene misli so se izkazale za utvare, ki niso vredne, 
da bi jih redili. (210b) Dialog se sklene točno tam, kjer so začeli: v aporiji. (cf. 
Kocijančič, str. 853) Ves čas so korakali v krogu. A vendar to ni bila edina smer 
gibanja. Teajtet ve nekaj, česar prej ni: ve, da ne ve. (Ve, da ne ve, kaj je to 
vedenje.) In ve za kar nekaj poti, ki niso prave, če želi ugotoviti, kaj je znanje. To 
mu pove tudi Sokrat: če ostane jalov, bo vsaj vedel, da ne ve; če pa bo še kdaj 
»noseč«, pa bodo njegove misli boljše. (210c) Glavni cilj razprave je bil ugotoviti, 
ali je Teajtet zmožen za filozofiranje. In če je, ga tudi uvajati v filozofijo. Obe točki 
sta se uresničili. In če je bralec/-ka imel/-a srečo, je na istem kot Teajtet. 

Ali se da pokazati, da je mladenič stopil v filozofijo tudi na vsebinski in ne 
zgolj na formalni ravni? Za to se je treba napotiti v širši kontekst Platonovega dela, 
ki nam gaje ohranilo izročilo. Najprej bi opozoril na Sedmo pismo, torej tekst, kjer 
spregovori Platon kot zasebnik, ne pa skozi literarni tekst, kjer je zgolj anonimno 
prisoten. Tam svoje prijatelje opozarja na nezadostnost pisave (in jezika nasploh), 
da izrazi najbolj resne stvari (cf. Ep. 344c; 341c; 343e-344c). A kljub temu se skozi 
razpravo da marsikaj doseči (344b), vendar ponavadi ne direktno. To pa pomeni, da 
je pri Platonovih dialogih treba biti izjemno pozoren na neizrečeno, ki ga tekst ne 
reprezentira, temveč nekako nosi v sebi. Večkratno branje njegovih tekstov veliko 
obeta. 

V Sedmem pismu najdemo tudi stavek, ki nam veliko pove o dialogu Teajtet: 
»Enako nujno je hkrati spoznavati lažno in resnično o celotni bitnosti, in to z velikim 
trudom in veliko časa.« (344b) Spoznavati lažno zato ni nič manj vredno kot 
spoznavati resnično, saj nam šele oboje skupaj daje ustrezno sliko celote. To 
povsem legitimira tavanje, ki nam ga privošči v Teajtetu, kot dostojno filozofiranje. 
Seveda pa je v dialogu najti tudi mnogo več resnice, kot kaže na prvi pogled. 
Zadnja Teajtetova določitev znanja kot resničnega mnenja z utemeljitvijo (s 



pojasnilom - hetol \6yov) je namreč najboljša določitev, kar jih je Platon 
premogel. (Guthrie, str. 114 opozarja na mesta v Simpoziju [202a] ter v Menonu 
[97d-98a], kjer trdi točno isto in je s tako definicijo znanja povsem zadovoljen.) A 
obenem Guthrie (str. 105) opozarja, daje Platon v Filebu razlikoval med dvema 
vrstama EniOTrmn: ena vrsta je usmerjena v porajajoče in minevajoče stvari, druga 
pa v stalne in nespremenljive. Omenjena definicija velja seveda za manj popolno 
obliko znanja. 



Ali je ta dvojnost prisotna tudi v razpravi v Teajtetu? -Je in ni. Postaja. Se 
poraja. Sokrat jo pomaga roditi. - Razložimo: omenjene dvojnosti se sogovorniki 
najbolj eksplicitno dotaknejo ne dveh mestih. Enkrat znotraj tistega posebnega 
filozofskega območja, v katero sta zašla Teodor in Sokrat 13 , drugič pa malo za tem, 
ko Sokrat Teajtetu razkrije razliko med telesnimi čuti in dušo, med telesnostjo 
zaznavanja in netelesnostjo razsojanja 14 (184c-185e). Sicer je v razpravi odsotna. 
Natančneje, odsotna je zavest o obstoju idej. 

Prvi stik je privzdignjen, Sokrat govori o zlu (o slabem) in o bogovih. In v 
tem kontekstu nakaže na obstoj idej: »V bivajočem, prijatelj, sta postavljena dva 
vzorca, eden božanski, ta je najsrečnejši, drugi brezbožen in (zaradi tega) najbolj 
beden (nadležen, težaven).« (176e) Dramatska umeščenost drugega stika (za 
ekskurzom se moža <modreca> lotita preiskovanja teorije vseobsegajočega toka ter 
jo skupaj s Protagorovim naukom ovržeta, nato pa prepustita isto nalogo mlademu 
Teajtetu, da z njo opravi na svojem nivoju) ga naredi za odmev. Modrost o idejah (ki 
ni bila niti izrečena!) odmeva na ravni nekega problema, ki nam ga nalaga telesnost 
oziroma življenje v nepopolnem svetu. Ta problem pa postane rešljiv ravno skozi 
deleženje na (neki višji) modrosti. Pri nadaljnjih dveh Teajtetovih poskusih (znanje 
je resnično mnenje - resnično mnenje z logosom) bosta sogovornika tavala v 
breztemeljnem svetu, kjer ju lahko obrne že kak sofistični vajenec. 

Nemogoč, tuj in strašljiv svet, v katerem obstaja zgolj trenutna zaznava (ki 
se bo nedvomno zdaj zdaj prelila v nekaj drugega) vznikne na tistem mestu, kjer so 
ideje najbolj odsotne. Platon tukaj ponudi nazorno ilustracijo, v kakšnem svetu se 
znajdemo, če ne priznamo idej: »če zanikamo obstoj Oblik [tj. idej], ne bomo imeli 
ničesar, na kar bi oprli svoj um in bomo uničili možnost racionalnega razpravljanja«. 
(Guthrie, str. 82; cf. 79-82; 66) Zato konec koncev propade tudi zadnji poskus 
določitve znanja: če skušamo vedeti kaj o posameznih rečeh iz čutnega sveta, se to 
vedenje nima v čem razlikovati od resničnega mnenja (isto, str. 120); razlog, 
utemeljitev, vzrok je iskati na nekem drugem mestu (v območju idej). 



1 3 t. i. ekskurz o filozofih: 172c-177c 



1 4 Sokratova pohvala (»Lep si, Teajtet, in ne grd, kot je pravil Teodor. Kajti tisti, ki lepo govori, je lep in dober.«) prav na tem 
mestu (185e), ko je Teajtet odkril najpomembnejše, zato ni naključje. In čez pohvalo, da je nekdo lep in dober, je med Grki ni! 



Oglejmo si še nekatere posledice dvojnosti znanja in neustreznosti jezika za 
izražanje najbolj resnih, imenitnih, cenjenih stvari. Če bi res bili dve vrsti znanja, če 
bi ju Platon dopustil v dialogu Teajtet, bi za tisto vrsto znanja, ki ga iščejo (in ga 
nevede tudi najdejo), tj. »resnično mnenje z utemeljitvijo« (v kolikor bi nanj gledali 
z obzorja pravega, bolj resničnega znanja), veljalo podobno kot za sofistično 

doktrino, da lahko ista oseba obenem zna in ne zna 15 (cf. Protagorovo ugovarjanje 
v 166b) - filozof ponovno pade v vodnjak. Na podoben način tudi Teodorjeva 
diskvalifikacija heraklitovcev v 179e-180e opozarja na neko tendenco filozofije kot 
take, kolikor svojih dognanj ne more prikazati, ne more izraziti v jeziku. Dvoumnost 
dialoga je prisotna v najmanjših podrobnostih, saj lahko tudi očitke proti drugim 
beremo kot nadvse duhovito samoironijo. 



1 5 Ravno to nam pove prispodoba o daljici v Državi: stvari, ki jih imamo za resnične v tem svetu so kot sence glede na ideje. 

